b'\n_START_ARTICLE_\nSordes\n_START_SECTION_\nOpis\n_START_PARAGRAPH_\nSordes je imao raspon krila od 0,63 m. Krila su mu bila relativno kratka. Imao je vitku, a ne okruglu glavu, sa osrednje duga\xc4\x8dkim, \xc5\xa1iljastim \xc4\x8deljustima. Lubanja je bila duga oko 8 cm. Imao je veliki razmak me\xc4\x91u zubima, koji su bili maleni i nakrivljeni. Vrat mu je bio kratak. Imao je dug rep, koji je \xc4\x8dinio vi\xc5\xa1e od pola njegove du\xc5\xbeine, a na kraju je imao izdu\xc5\xbeeno "zakrilce". Za razliku od mnogih pterosaura, nije imao krestu na glavi. Sordes je, prema Sharovu i Unwinu, imao krilnu membranu izme\xc4\x91u nogu._NEWLINE_Sordes se vjerojatno hranio malenim \xc5\xbeivotinjama, mo\xc5\xbeda uklju\xc4\x8duju\xc4\x87i i insekte i vodozemce.\n_START_SECTION_\nPrimjerci i klasifikacija\n_START_PARAGRAPH_\nRod Sordes zasniva se na holotipnom primjerku PIN 2585/3, zdrobljenom, ali relativno potpunom skeletu na kamenoj plo\xc4\x8di. Prona\xc4\x91en je na padinama Karataua u Kazahstanu tijekom \xc5\xa1ezdesetih. Taj fosil pokazuje ostatke mekih dijelova tijela, kao \xc5\xa1to su membrane i dlaka. To je zapravo bio prvi nedvomislen dokaz da su pterosauri imali krzno. Ono je slu\xc5\xbeilo kao izolacija, \xc5\xa1to ukazuje na to da su pterosauri bili toplokrvni. Strukture sli\xc4\x8dne dlakama (piknovlakna) bile su prisutne u dva glavna oblika: kao du\xc5\xbee dlake na daljem dijelu krilnih membrana, te kao kra\xc4\x87e dlake blizu tijela. Tijekom devedesetih je David Unwin tvrdio da oba ta tipa nisu bile dlake, ve\xc4\x87 vlakna koja su u\xc4\x8dvr\xc5\xa1\xc4\x87ivala krilne membrane. Naglasio je da je "dlaka" u vidu krzna zaista bila prisutna na tijelu kasnije, kada su otkriveni novi primjerci koji su to jasno pokazivali._NEWLINE_Sharov je priklju\xc4\x8dio i paratipni (drugi otkriveni) primjerak: PIN 2470/1, opet prili\xc4\x8dno potpun skelet na kamenoj plo\xc4\x8di. Do 2003. je otkriveno jo\xc5\xa1 \xc5\xa1est primjeraka._NEWLINE_Sordes je priklju\xc4\x8den porodici Rhamphorhynchidae. U njih su spadali neki od najranijih pterosaura, koji su se razvili tijekom trijasa i pre\xc5\xbeivjeli do kasne jure. Prema Unwinu, unutar porodice Rhamphorhynchidae Sordes je pripadao potporodici Scaphognathinae. Me\xc4\x91utim, ostali istra\xc5\xbeiva\xc4\x8di, kao \xc5\xa1to su Alexander Kellner i L\xc3\xbc Junchang, napravili su kladisti\xc4\x8dke analize koje pokazuju da je Sordes bio mnogo primitivniji i da nije spadao me\xc4\x91u ramforinkide.'